CELEX: 
Language: sl
Date: 2021-11-23 00:00:00
Title: DELEGIRANI SKLEP KOMISIJE o podrobnejši opredelitvi tveganj za varnost in nezakonito priseljevanje oziroma visokega tveganja za epidemijo

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Evropski parlament in Svet sta septembra 2018 sprejela Uredbo (EU) 2018/1240 o vzpostavitvi Evropskega sistema za potovalne informacije in odobritve (ETIAS)
                  1
               . 
            
            
               Evropska komisija v skladu z Uredbo sprejme delegirane akte za razvoj in tehnično izvajanje Evropskega sistema za potovalne informacije in odobritve.
            
            
               Zlasti na podlagi člena 33(2) Uredbe (EU) 2018/1240 se na Komisijo prenese naloga „za podrobnejšo opredelitev tveganj, povezanih z varnostjo ali nezakonitim priseljevanjem, oziroma visokega tveganja za epidemijo“ na podlagi statističnih podatkov in informacij iz člena 33(2)(a) do (f). 
            
            
               2.POSVETOVANJA PRED SPREJETJEM AKTA
            
            
               Za pomoč pri pripravi delegiranega akta je bila ustanovljena strokovna skupina za informacijske sisteme za meje in varnost. Vse države članice so imele možnost imenovati strokovnjake v skladu s členom 89(4) Uredbe (EU) 2018/1240 in načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje. Tako je bil ta sklep Komisije pripravljen na podlagi prispevkov strokovnjakov držav članic v strokovni skupini. Posvetovanje s to strokovno skupino je potekalo med 3. julijem 2020 in 15. januarjem 2021, nato pa so strokovnjaki in Komisija dokument označili za končnega. Strokovnjaki so imeli v tem obdobju tudi možnost, da Komisiji predložijo ustne in pisne pripombe. 
            
            
               Opravljeno je bilo tudi posvetovanje z Evropsko agencijo za mejno in obalno stražo, v okviru katere bo ustanovljena centralna enota ETIAS, ter Europolom. 
            
            
               Poleg tega je Komisiji glede tehničnih potreb in izvedljivosti predlagane pobude svetovala tudi Agencija Evropske unije za operativno upravljanje obsežnih informacijskih sistemov s področja svobode, varnosti in pravice (eu-LISA). 
            
            
               Pred sprejetjem je bilo opravljeno tudi posvetovanje z Evropskim nadzornikom za varstvo podatkov, da bi se zagotovilo spoštovanje določb o varstvu podatkov v predlagani pobudi. 
            
            
               3.PRAVNI ELEMENTI DELEGIRANEGA AKTA
            
            
               Da bi se vzpostavili specifični kazalniki tveganja, ki se uporabijo v postopku varnostnega preverjanja, je treba opredeliti tveganja, povezana z varnostjo ali nezakonitim priseljevanjem, oziroma visoko tveganje za epidemijo, in sicer z zbiranjem in analiziranjem statističnih podatkov, informacij in poročil iz člena 33(2)(a) do (f) Uredbe (EU) 2018/1240. Rezultat te analize naj bi bili nizi značilnosti posameznih skupin potnikov, povezanih s temi tveganji. Razlaga teh nizov značilnosti bo omogočila prepoznavanje specifičnih tveganj. Ta bodo nato podlaga za razvoj specifičnih kazalnikov tveganja.
            
            
               Da bi se zagotovilo, da se tveganja lahko opredelijo na podlagi elementov iz člena 33(2)(a) do (c) Uredbe (EU) 2018/1240, je treba zagotoviti, da se taki elementi spremljajo in zbirajo v okviru Evropskega sistema za potovalne informacije in odobritve ter sistema vstopa/izstopa v skladu z Delegirano uredbo Komisije C(2021) 4982
                  2
                in na način, ki omogoča stalno prepoznavanje nizov značilnosti posameznih skupin potnikov s prekoračitvijo obdobja dovoljenega bivanja, zavrnitvijo vstopa ali zavrnitvijo potovalne odobritve. V ta namen bi morala centralna enota ETIAS oceniti skupno število primerov, povezanih s takimi praksami, opredeliti posamezne skupine potnikov, pri katerih se take prakse pojavljajo v nenormalnih stopnjah, ter opredeliti nize značilnosti zadevnih posameznih skupin potnikov in morebitno korelacijo z informacijami, zbranimi z njihovimi dosjeji prosilcev. 
            
            
               Podobno bi morale države članice, ki so odgovorne za zagotavljanje podatkov iz člena 33(2)(e) Uredbe (EU) 2018/1240 prek svojih nacionalnih enot ETIAS, v zvezi z osebami, ki so prekoračile obdobje dovoljenega bivanja, in zavrnitvami vstopa zagotoviti na dokazih temelječe nize značilnosti posameznih skupin potnikov, ki so povezane s prekoračitvijo obdobja dovoljenega bivanja ali zavrnitvijo vstopa. V ta namen bi morale države članice opredeliti nenormalne stopnje oseb, ki so prekoračile obdobje dovoljenega bivanja in so prisotne v posamezni državi članici ali na določenem območju države članice, ali nenormalne stopnje zavrnitev vstopa, ki jih je izdala država članica posameznim skupinam potnikov, v primerjavi z drugimi posameznimi skupinami potnikov. To analizo bi bilo treba pregledati vsakih šest mesecev. 
            
            
               Da bi se zagotovilo, da se tveganja lahko opredelijo na podlagi elementov iz člena 33(2)(d) Uredbe (EU) 2018/1240, bi morale države članice, ki so odgovorne za zagotavljanje podatkov prek svojih nacionalnih enot ETIAS, zagotoviti nize značilnosti posameznih skupin potnikov, ki so povezane s tveganji, ugotovljenimi na podlagi znanih dejstev in dokazov. To analizo bi bilo treba pregledati vsakih šest mesecev.
            
            
               Da bi se zagotovilo, da se tveganja lahko opredelijo na podlagi elementov iz člena 33(2)(f) Uredbe (EU) 2018/1240, bi morale ocene epidemiološkega tveganja, ki jih zagotovijo države članice, zlasti prek mreže za epidemiološko spremljanje in obvladovanje nalezljivih bolezni, sistema zgodnjega obveščanja in odzivanja, Evropskega centra za preprečevanje in obvladovanje bolezni ter Svetovne zdravstvene organizacije, vključevati vsaj osnovne podrobnosti, ki bi omogočale opredelitev nizov značilnosti posameznih skupin potnikov, povezanih z visokim tveganjem za epidemijo.
            
            
               DELEGIRANI SKLEP KOMISIJE
            
            
               z dne 23.11.2021
            
            
               o podrobnejši opredelitvi tveganj za varnost in nezakonito priseljevanje oziroma visokega tveganja za epidemijo  
            
         
         
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2018/1240 Evropskega parlamenta in Sveta z dne 12. septembra 2018 o vzpostavitvi Evropskega sistema za potovalne informacije in odobritve (ETIAS) ter spremembi uredb (EU) št. 1077/2011, (EU) št. 515/2014, (EU) 2016/399, (EU) 2016/1624 in (EU) 2017/2226
                  3
                ter zlasti člena 33(2) Uredbe,
            
            
               ob upoštevanju naslednjega:
            
            
               (1)Uredba (EU) 2018/1240 vzpostavlja Evropski sistem za potovalne informacije in odobritve (ETIAS), ki se uporablja za državljane tretjih držav, ki so oproščeni zahteve po vizumu in želijo vstopiti na ozemlje držav članic. 
            
            
               (2)Za prošnje za odobritve je treba vzpostaviti pravila za varnostno preverjanje, ki bodo omogočala, da se podatki, shranjeni v aplikaciji, analizirajo glede na specifične kazalnike tveganja, ki ustrezajo predhodno ugotovljenim tveganjem za varnost in nezakonito priseljevanje oziroma visokemu tveganju za epidemijo. 
            
            
               (3)Da bi se vzpostavili specifični kazalniki tveganja, ki se uporabijo v postopku varnostnega preverjanja, je treba podrobneje opredeliti ta tveganja, in sicer z zbiranjem in analiziranjem statističnih podatkov in informacij iz člena 33(2)(a) do (f) Uredbe (EU) 2018/1240. Rezultat te analize naj bi bili nizi značilnosti posameznih skupin potnikov, povezanih s tveganji za varnost ali nezakonito priseljevanje oziroma visokim tveganjem za epidemijo. Razlaga teh nizov značilnosti bo omogočila prepoznavanje specifičnih tveganj. Ta bodo nato podlaga za razvoj specifičnih kazalnikov tveganja.
            
            
               (4)Da bi se zagotovilo, da se tveganja lahko opredelijo na podlagi elementov iz člena 33(2)(a) do (c) Uredbe (EU) 2018/1240, je treba zagotoviti, da se taki elementi spremljajo in zbirajo v okviru Evropskega sistema za potovalne informacije in odobritve ter sistema vstopa/izstopa v skladu z Delegirano uredbo Komisije C(2021) 4982 in na način, ki omogoča stalno prepoznavanje nizov značilnosti posameznih skupin potnikov, povezanih s prekoračitvijo obdobja dovoljenega bivanja, zavrnitvijo vstopa ali zavrnitvijo potovalne odobritve. V ta namen bi morala centralna enota ETIAS oceniti skupno število primerov, povezanih s takimi praksami, opredeliti posamezne skupine potnikov, pri katerih se take prakse pojavljajo v nenormalnih stopnjah, ter opredeliti nize značilnosti zadevnih posameznih skupin potnikov in morebitno korelacijo z informacijami, zbranimi z njihovimi dosjeji prosilcev. 
            
            
               (5)Podobno bi morale države članice, ki so odgovorne za zagotavljanje podatkov iz člena 33(2)(e) Uredbe (EU) 2018/1240 prek svojih nacionalnih enot ETIAS, v zvezi z osebami, ki so prekoračile obdobje dovoljenega bivanja, in zavrnitvami vstopa zagotoviti nize značilnosti posameznih skupin potnikov, ki so povezane s prekoračitvijo obdobja dovoljenega bivanja ali zavrnitvijo vstopa. V ta namen bi morale države članice opredeliti nenormalne stopnje oseb, ki so prekoračile obdobje dovoljenega bivanja in so prisotne v posamezni državi članici ali na določenem območju države članice, ali nenormalne stopnje zavrnitev vstopa, ki jih je izdala država članica posameznim skupinam potnikov, v primerjavi z drugimi posameznimi skupinami potnikov. To analizo bi bilo treba pregledati vsakih šest mesecev. 
            
            
               (6)Da bi se zagotovilo, da se tveganja lahko opredelijo na podlagi elementov iz člena 33(2)(d) Uredbe (EU) 2018/1240, bi morale države članice, ki so odgovorne za zagotavljanje podatkov prek svojih nacionalnih enot ETIAS, zagotoviti nize značilnosti posameznih skupin potnikov, ki so povezane s tveganji, ugotovljenimi na podlagi znanih dejstev in dokazov. To analizo bi bilo treba pregledati vsakih šest mesecev.
            
            
               (7)Da bi se zagotovilo, da se tveganja lahko opredelijo na podlagi elementov iz člena 33(2)(f) Uredbe (EU) 2018/1240, bi morale ocene epidemiološkega tveganja, ki jih zagotovijo države članice, zlasti prek mreže za epidemiološko spremljanje in obvladovanje nalezljivih bolezni, sistema zgodnjega obveščanja in odzivanja, Evropskega centra za preprečevanje in obvladovanje bolezni ter Svetovne zdravstvene organizacije, vključevati vsaj osnovne podrobnosti, ki bi omogočale opredelitev nizov značilnosti posameznih skupin potnikov, povezanih z visokim tveganjem za epidemijo.
            
            
               (8)Pri določanju niza značilnosti posameznih skupin potnikov, povezanih s specifičnim tveganjem, bi morale centralna enota ETIAS in države članice upoštevati starostno skupino, spol, državljanstvo, državo in kraj prebivališča, stopnjo izobrazbe ter trenutni poklic posameznikov v zadevni posamezni skupini potnikov.
            
            
               (9)Ker Uredba (EU) 2018/1240 nadgrajuje schengenski pravni red, je Danska v skladu s členom 4 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, uradno sporočila, da je Uredbo (EU) 2018/1240 prenesla v svoje nacionalno pravo. Zato je ta sklep za Dansko zavezujoč.
            
            
               (10)Ta sklep predstavlja razvoj določb schengenskega pravnega reda, v katerem Irska ne sodeluje
                  4
               ; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.
            
            
               (11)Ta sklep za Islandijo in Norveško predstavlja razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda
                  5
               , ki spadajo na področje iz člena 1, točka A, Sklepa Sveta 1999/437/ES
                  6
               .
            
            
               (12)Ta sklep za Švico predstavlja razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda
                  7
               , ki spadajo na področje iz člena 1, točka A, Sklepa Sveta 1999/437/ES v povezavi s členom 3 Sklepa Sveta 2008/146/ES
                  8
               . 
            
            
               (13)Ta sklep za Lihtenštajn predstavlja razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda
                  9
               , ki spadajo na področje iz člena 1, točka A, Sklepa Sveta 1999/437/ES v povezavi s členom 3 Sklepa Sveta 2011/350/EU
                  10
               . 
            
            
               (14)Ta sklep za Ciper, Bolgarijo in Romunijo ter Hrvaško predstavlja akt, ki temelji na schengenskem pravnem redu oziroma je z njim kako drugače povezan v smislu člena 3(1) Akta o pristopu iz leta 2003, člena 4(1) Akta o pristopu iz leta 2005 oziroma člena 4(1) Akta o pristopu iz leta 2011.
            
            
               (15)V skladu s členom 42(1) Uredbe (EU) 2018/1725 Evropskega parlamenta in Sveta
                  11
                je bilo opravljeno posvetovanje z Evropskim nadzornikom za varstvo podatkov, ki je mnenje podal 7. junija 2021 –
            
            
               SPREJELA NASLEDNJI SKLEP: 
            
         
         
            
               Člen 1 
                  Predmet urejanja
            
            
               Ta sklep podrobneje opredeljuje tveganja za varnost in nezakonito priseljevanje oziroma visoko tveganje za epidemijo na podlagi podrobnih statističnih podatkov in informacij iz člena 33(2) Uredbe (EU) 2018/1240.
            
            
               Člen 2 
                  Opredelitev pojmov
            
            
               V tem sklepu se uporabljajo naslednje opredelitve pojmov:
            
            
               (a)„posamezna skupina potnikov“ pomeni skupino državljanov tretjih držav znane velikosti in sestave, ki se ji pripisujejo določeni nizi značilnosti;
            
            
               (b)„nizi značilnosti“ pomenijo razpoznavne nize opaznih kakovosti ali lastnosti, ki so bile opredeljene glede na informacije in statistične podatke iz člena 33(2) Uredbe (EU) 2018/1240 in ob upoštevanju podatkov iz člena 33(4)(a) do (d) navedene uredbe; 
            
            
               (c)„resna čezmejna nevarnost za zdravje“ pomeni v skladu s členom 3 Sklepa št. 1082/2013/EU smrtno ali drugače resno nevarnost za zdravje biološkega, kemičnega, okoljskega ali neznanega izvora, ki se širi ali pri kateri obstaja resno tveganje za širjenje prek državnih meja držav članic in zaradi katere bi morda bilo potrebno usklajevanje na ravni Unije, da bi se zagotovila visoka raven varovanja zdravja ljudi;
            
            
               (d)„nalezljiva bolezen“ pomeni v skladu s členom 3 Sklepa št. 1082/2013/EU infekcijsko bolezen, ki jo povzroči nalezljivi povzročitelj, ki se prenaša s človeka na človeka neposredno s stikom z okuženo osebo ali posredno, na primer z izpostavljenostjo prenašalcu bolezni, živali, okuženemu predmetu, izdelku ali okolici ali z izmenjavo tekočin, ki so okužene z nalezljivim povzročiteljem;
            
            
               (e)„epidemiološko spremljanje“ pomeni v skladu s členom 3 Sklepa št. 1082/2013/EU sistematično zbiranje, evidentiranje, analiziranje, razlaganje in razširjanje podatkov o nalezljivih boleznih in povezanih posebnih zdravstvenih problemih ter njihove analize;
            
            
               (f)„statistični podatki“ pomenijo zbirko statističnih podatkov, ki jih generira sistem vstopa/izstopa ali Evropski sistem za potovalne informacije in odobritve in kakor so podrobneje določeni v členu 1, točka 1, Delegirane uredbe Komisije C(2021) 4982; 
            
            
               (g)„statistična poročila“ pomenijo poročila, kakor so določena v členu 1, točka 2, Delegirane uredbe Komisije C(2021) 4982; 
            
            
               (h)„prilagodljiva poročila“ pomenijo poročila, kakor so določena v členu 1, točka 3, Delegirane uredbe Komisije C(2021) 4982.
            
            
               Člen 3 
                  Analiza statističnih podatkov o prekoračitvi obdobja dovoljenega bivanja, zavrnitvi vstopa in zavrnitvi potovalne odobritve
            
            
               1.Centralna enota ETIAS spremlja statistične podatke iz člena 33(2)(a) do (c) Uredbe (EU) 2018/1240, ki se hranijo v centralnem registru za poročanje in statistične podatke, vzpostavljenem na podlagi člena 39 Uredbe (EU) 2019/817.
            
            
               2.Centralni register za poročanje in statistične podatke za namene odstavka 1 centralni enoti ETIAS v skladu členom 6 Delegirane uredbe Komisije C(2021) 4982 omogoči pridobitev statističnih podatkov, statističnih poročil in prilagodljivih poročil, kar omogoča analizo teh podatkov in poročil za podrobnejšo opredelitev tveganj prekoračitve obdobja dovoljenega bivanja, zavrnitve vstopa ali zavrnitve potovalne odobritve, vključno z opredelitvijo: 
            
            
               (a)skupnega števila primerov, povezanih s prekoračitvijo obdobja dovoljenega bivanja, zavrnitvijo vstopa oziroma zavrnitvijo potovalne odobritve, ob uporabi preteklih podatkov;
            
            
               (b)posameznih skupin potnikov, povezanih s prekoračitvijo obdobja dovoljenega bivanja, zavrnitvijo vstopa oziroma zavrnitvijo potovalne odobritve, ob uporabi podatkov, pridobljenih iz nenormalnih stopenj in absolutnih števil oseb, ki so prekoračile obdobje dovoljenega bivanja, zavrnitev vstopa oziroma zavrnitev potovalnih odobritev, v primerjavi z drugimi posameznimi skupinami;
            
            
               (c)nizov značilnosti posameznih skupin potnikov, opredeljenih v točki (b);
            
            
               (d)nizov značilnosti, ki ustrezajo korelacijam med posameznimi skupinami potnikov, opredeljenimi v točki (b), in informacijami, zbranimi z njihovimi dosjeji prosilcev.
            
            
               3.Če je potrebno zaradi analize razlogov za posebne nenormalne stopnje in absolutna števila, opredeljena v skladu z odstavkom 2(b), se lahko centralna enota ETIAS posvetuje z nacionalnimi enotami ETIAS zadevnih držav članic.
            
         
         
            
               Člen 4 
                  Analize posebnih varnostnih tveganj ali groženj, ki jih pripravijo države članice
            
            
               1.Države članice prek svojih nacionalnih enot ETIAS zagotovijo centralni enoti ETIAS analizo iz člena 33(2)(d) Uredbe (EU) 2018/1240. Države članice pregledajo svojo analizo vsaj vsakih šest mesecev ali če se pojavijo nove informacije, zaradi katerih je treba spremeniti analizo, in če je potrebno, centralni enoti ETIAS prek svojih centralnih enot ETIAS zagotovijo spremenjeno analizo. Analiza in vsak njen pregled vključujeta vsaj:
            
            
               (a)opis ugotovljenega varnostnega tveganja ali grožnje, vključno s pogostostjo, trendi in vplivi preteklih dogodkov, pri čemer se navede edinstvena referenčna številka za vsako tveganje ali grožnjo;
            
            
               (b)seznam znanih dejstev in dokazov, povezanih z ugotovljenim varnostnim tveganjem ali grožnjo;
            
            
               (c)nize značilnosti posameznih skupin potnikov, povezanih z ugotovljenim varnostnim tveganjem ali grožnjo.
            
            
               2.Če eden ali več elementov iz odstavka 1(a) ni na voljo, države članice prek svojih nacionalnih enot ETIAS centralni enoti ETIAS predložijo utemeljitev.
            
            
               3.Države članice od centralne enote ETIAS prejmejo predhodno uradno obvestilo o potrebi po pregledu in posodobitvi analize iz odstavka 1.
            
            
               4.Centralna enota ETIAS v posvetovanju z nacionalno enoto ETIAS države članice, ki je predložila relevantne informacije, oceni njihovo relevantnost za opredelitev zadevnih tveganj. 
            
            
               Člen 5 
                  Analize nenormalnih stopenj prekoračitev obdobja dovoljenega bivanja in zavrnitev vstopa, ki jih pripravijo države članice
            
            
               1.Države članice prek svojih nacionalnih enot ETIAS zagotovijo centralni enoti ETIAS analizo iz člena 33(2)(e) Uredbe (EU) 2018/1240. Države članice pregledajo svojo analizo vsaj vsakih šest mesecev ali če se pojavijo nove informacije, zaradi katerih je treba spremeniti analizo, in če je potrebno, centralni enoti ETIAS prek svojih centralnih enot ETIAS zagotovijo spremenjeno analizo. Analiza in vsak njen pregled vključujeta vsaj:
            
            
               (a)opis tveganj, povezanih z ugotovljenimi nenormalnimi stopnjami prekoračitev obdobja dovoljenega bivanja ali zavrnitev vstopa z navedbo edinstvene referenčne številke za vsako tveganje;
            
            
               (b)dokaze o:
            
            
               –nenormalni stopnji in absolutnem številu oseb, ki so prekoračile obdobje dovoljenega bivanja, za posamezno skupino potnikov, prisotno v državi članici ali na določenem območju države članice, v primerjavi z drugimi posameznimi skupinami potnikov, prisotnimi v državi članici ali na določenem območju države članice, ali
            
            
               –nenormalni stopnji in absolutnem številu zavrnitev vstopa, ki jih je izdala država članica za posamezno skupino potnikov, v primerjavi s številom zavrnitev vstopa, ki jih je država članica izdala drugim posameznim skupinam potnikov;
            
            
               (c)nize značilnosti posameznih skupin potnikov, povezanih s prekoračitvijo obdobja dovoljenega bivanja ali zavrnitvijo vstopa. 
            
            
               2.Če eden ali več elementov iz odstavka 1(a) ni na voljo, države članice prek svojih nacionalnih enot ETIAS centralno enoto ETIAS o tem obvestijo in ji predložijo utemeljitev.
            
            
               3.Države članice od centralne enote ETIAS prejmejo predhodno uradno obvestilo o potrebi po pregledu in posodobitvi analize iz odstavka 1.
            
            
               4.Centralna enota ETIAS v posvetovanju z nacionalno enoto ETIAS države članice, ki je predložila relevantne informacije, oceni njihovo relevantnost in uporabnost za opredelitev zadevnih tveganj.
            
            
               Člen 6 
                  Analiza specifičnih visokih tveganj za epidemije 
            
            
               1.Centralna enota ETIAS pri podrobnejši opredelitvi specifičnih visokih tveganj za epidemije iz člena 33(2)(f) Uredbe (EU) 2018/1240 svojo analizo utemelji na:
            
         
         
            
               (a)informacijah, ki jih države članice v zvezi s primeri visokih tveganj za epidemije, zlasti kadar ti predstavljajo resno čezmejno grožnjo za zdravje v Uniji, predložijo prek mreže za epidemiološko spremljanje in obvladovanje nalezljivih bolezni ter sistema zgodnjega obveščanja in odzivanja v skladu s členi 6, 8 in 9 Sklepa št. 1082/2013/EU;
            
            
               (b)informacijah, ki jih glede informacij o epidemiološkem spremljanju in ocene tveganja potencialne resnosti grožnje za javno zdravje v skladu s členom 10(1)(a) Sklepa št. 1082/2013/EU predloži Evropski center za preprečevanje in obvladovanje bolezni;
            
            
               (c)izbruhih bolezni, o katerih prek protokolov Mednarodnega zdravstvenega pravilnika in poročil o izbruhi bolezni poroča Svetovna zdravstvena organizacija.
            
            
               2.Centralna enota ETIAS upošteva:
            
            
               (a)razglasitev izrednih razmer na področju javnega zdravja v skladu s členom 12 Sklepa št. 1082/2013/EU;
            
            
               (b)usklajevanje odzivanja v skladu s členom 11 Sklepa št. 1082/2013/EU;
            
            
               (c)izjavo Svetovne zdravstvene organizacije o izrednih razmerah mednarodnih razsežnosti na področju javnega zdravja.
            
            
               V primerih, ko se informacije iz člena 6(2) nanašajo na katero od nalezljivih bolezni iz Priloge I k Izvedbenemu sklepu Komisije (EU) 2018/945, veljajo posebna merila in opredelitve primerov iz Priloge II k navedenemu izvedbenemu sklepu Komisije.
            
            
               3.Analizo izvede centralna enota ETIAS v posvetovanju z nacionalnimi enotami ETIAS zadevnih držav članic in Evropskim centrom za preprečevanje in obvladovanje bolezni. Analiza vključuje vsaj opredelitev nizov značilnosti posameznih skupin potnikov, povezanih z ugotovljenim tveganjem. 
            
            
               Člen 7 
                  Obveščanje
            
            
               1.Za namene člena 3(3), členov 4 in 5 ter člena 6(3) Agencija Evropske unije za operativno upravljanje obsežnih informacijskih sistemov s področja svobode, varnosti in pravice vzpostavi funkcionalnost programske opreme iz člena 6(2)(m) Uredbe (EU) 2018/1240, ki centralni enoti ETIAS in nacionalnim enotam ETIAS omogoča izmenjavo informacij. 
            
            
               2.Za namene izmenjave informacij iz členov 4 in 5 funkcionalnost iz odstavka 1 zahteva, da se informacije predložijo v posebni obliki ob upoštevanju Izvedbenega sklepa Komisije C(2021) 1840
                  12
                in Delegirane uredbe Komisije (EU) 2021/916
                  13
               .
            
            
               Člen 8 
                  Varstvo podatkov
            
            
               Različne analize iz tega sklepa ne vsebujejo nobenih osebnih podatkov.
            
            
               Člen 9 
                  Naslovniki
            
            
               Ta sklep je naslovljen na Kraljevino Belgijo, Republiko Bolgarijo, Češko republiko, Kraljevino Dansko, Zvezno republiko Nemčijo, Republiko Estonijo, Helensko republiko, Kraljevino Španijo, Francosko republiko, Republiko Hrvaško, Italijansko republiko, Republiko Ciper, Republiko Latvijo, Republiko Litvo, Veliko vojvodstvo Luksemburg, Madžarsko, Republiko Malto, Kraljevino Nizozemsko, Republiko Avstrijo, Republiko Poljsko, Portugalsko republiko, Romunijo, Republiko Slovenijo, Slovaško republiko, Republiko Finsko in Kraljevino Švedsko.
            
            
               V Bruslju, 23.11.2021
            
            
               
                     Za Komisijo
               
               
                     Ylva JOHANSSON
                     Članica Komisije
               
            
            
                     
                        
                           
                     
                  
               
         
            
         
         
            
                  
                     (1)
                  
                        Uredba (EU) 2018/1240 Evropskega parlamenta in Sveta z dne 12. septembra 2018 o vzpostavitvi Evropskega sistema za potovalne informacije in odobritve (ETIAS) ter spremembi uredb (EU) št. 1077/2011, (EU) št. 515/2014, (EU) 2016/399, (EU) 2016/1624 in (EU) 2017/2226 (UL L 236, 19.9.2018, str. 1).
               
               
                  
                     (2)
                  
                        Delegirana uredba Komisije  C(2021) 4982 o dopolnitvi Uredbe (EU) 2019/817 Evropskega parlamenta in Sveta s podrobnimi pravili o delovanju centralnega registra za poročanje in statistične podatke.
               
               
                  
                     (3)
                  
                        UL L 236, 19.9.2018, str. 1. 
               
               
                  
                     (4)
                  
                        Ta sklep ne spada v področje uporabe ukrepov iz Sklepa Sveta 2002/192/ES z dne 28. februarja 2002 o prošnji Irske, da sodeluje pri uporabi nekaterih določb schengenskega pravnega reda (UL L 64, 7.3.2002, str. 20).
               
               
                  
                     (5)
                  
                        UL L 176, 10.7.1999, str. 36.
               
               
                  
                     (6)
                  
                        Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).
               
               
                  
                     (7)
                  
                        UL L 53, 27.2.2008, str. 52.
               
               
                  
                     (8)
                  
                        Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).
               
               
                  
                     (9)
                  
                        UL L 160, 18.6.2011, str. 21.
               
               
                  
                     (10)
                  
                        Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).
               
               
                  
                     (11)
                  
                        Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
               
               
                  
                     (12)
                  
                        Izvedbeni sklep Komisije C(2021) 1840 z dne 20. maja 2021 o določitvi zahtev glede oblike osebnih podatkov, ki se vnesejo v obrazec prošnje, ki se predloži na podlagi člena 17(1) Uredbe (EU) 2018/1240 Evropskega parlamenta in Sveta, ter parametrov in preverjanj, ki se izvajajo za zagotovitev popolnosti prošnje in skladnosti navedenih podatkov.
               
               
                  
                     (13)
                  
                        UL L 201, 8.6.2021, str. 1.